15.3.2008 EL Επίσημη Εφημερίδα της Ευρωπαϊκής Ένωσης L 73/17 ΑΠΌΦΑΣΗ αριθ. 235/2008/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 11ης Μαρτίου 2008 για τη θέσπιση του ευρωπαϊκού συμβουλευτικού φορέα για τη διακυβέρνηση στον τομέα της στατιστικής (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285, την πρόταση της Επιτροπής, Αποφασίζοντας σύμφωνα με τη διαδικασία του άρθρου 251 της συνθήκης, Εκτιμώντας τα ακόλουθα: Η ανάγκη θέσπισης πανευρωπαϊκών προτύπων σχετικά με την ανεξαρτησία, την ακεραιότητα και την υπευθυνότητα των εθνικών και των κοινοτικών στατιστικών αρχών οδήγησε την επιτροπή του στατιστικού προγράμματος, η οποία έχει συσταθεί με την απόφαση 89/382/ΕΟΚ, Ευρατόμ του Συμβουλίου , να εγκρίνει ομόφωνα, στη συνεδρίασή της στις 24 Φεβρουαρίου 2005, τον Κώδικα Ορθής Πρακτικής για τις Ευρωπαϊκές Στατιστικές (εφεξής "κώδικας ορθής πρακτικής"), όπως υποβλήθηκε με τη σύσταση της Επιτροπής, της 25ης Μαΐου 2005, σχετικά με την ανεξαρτησία, την ακεραιότητα και την υπευθυνότητα των εθνικών και κοινοτικών στατιστικών αρχών. Ο διττός στόχος του κώδικα ορθής πρακτικής είναι, αφενός, να βελτιώσει την αξιοπιστία και την εμπιστοσύνη στις στατιστικές αρχές, προτείνοντας ορισμένες θεσμικές και οργανωτικές ρυθμίσεις και, αφετέρου, να βελτιώσει την ποιότητα των στατιστικών που αυτές παράγουν. Στην ανακοίνωση της 25ης Μαΐου 2005, προς το Ευρωπαϊκό Κοινοβούλιο και το Συμβούλιο, σχετικά με την ανεξαρτησία, την ακεραιότητα και την υπευθυνότητα των εθνικών και κοινοτικών στατιστικών αρχών, η Επιτροπή αναγνώρισε τη χρησιμότητα ενός εξωτερικού συμβουλευτικού φορέα που θα μπορούσε να διαδραματίζει ενεργό ρόλο στην παρακολούθηση του τρόπου με τον οποίο εφαρμόζεται ο κώδικας ορθής πρακτικής από το Ευρωπαϊκό Στατιστικό Σύστημα στο σύνολό του. Στη σύστασή της της 25ης Μαΐου 2005, η Επιτροπή δήλωσε ότι σκοπεύει να εξετάσει το ενδεχόμενο να προτείνει τη σύσταση ενός τέτοιου εξωτερικού συμβουλευτικού φορέα. Στις 8 Νοεμβρίου 2005, το Συμβούλιο κατέληξε στο συμπέρασμα ότι ένας νέος συμβουλευτικός φορέας υψηλού επιπέδου θα ενίσχυε την ανεξαρτησία, την ακεραιότητα και την υπευθυνότητα της Επιτροπής (Eurostat) και, στο πλαίσιο της από ομοτίμους ανασκόπησης της εφαρμογής του κώδικα ορθής πρακτικής, από το Ευρωπαϊκό Στατιστικό Σύστημα. Το Συμβούλιο συνέστησε να απαρτίζεται ο φορέας από μικρή ομάδα ανεξάρτητων ατόμων που θα διορίζονται βάσει των ικανοτήτων τους. Τα μέλη του εν λόγω φορέα θα πρέπει να αντιπροσωπεύουν συνδυασμό αλληλοσυμπληρούμενων ικανοτήτων και πείρας και θα πρέπει να είναι άτομα από τον επιστημονικό χώρο και να διαθέτουν εθνική ή/και διεθνή επαγγελματική πείρα στον τομέα της στατιστικής. Ο φορέας θα πρέπει να εκπονήσει αξιολόγηση της Επιτροπής (Eurostat) σχετικά με την εφαρμογή του κώδικα ορθής πρακτικής, ανάλογη προς την από ομοτίμους ανασκόπηση των εθνικών στατιστικών υπηρεσιών. Ανάλογα με την περίπτωση, θα πρέπει να ενθαρρύνεται ο διάλογος με την επιτροπή του στατιστικού προγράμματος και την ευρωπαϊκή συμβουλευτική στατιστική επιτροπή, η οποία έχει συσταθεί με την απόφαση αριθ. 234/2008/ΕΚ του Ευρωπαϊκού Κοινοβουλίου και του Συμβουλίου , για τον κώδικα ορθής πρακτικής, καθώς και με τους ενδιαφερόμενους φορείς των κρατών μελών. Συνεπώς, θα πρέπει να ιδρυθεί συμβουλευτικός φορέας και να καθορισθούν τα καθήκοντα και η δομή του, με την επιφύλαξη του άρθρου 5 του πρωτοκόλλου για το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, ΑΠΟΦΑΣΙΖΟΥΝ: Άρθρο 1 Συμβουλευτικός φορέας Ιδρύεται ευρωπαϊκός συμβουλευτικός φορέας για τη διακυβέρνηση στον τομέα της στατιστικής (εφεξής "ο φορέας"). Ο σκοπός του φορέα είναι να παρέχει ανεξάρτητη επισκόπηση της εφαρμογής του κώδικα ορθής πρακτικής για τις ευρωπαϊκές στατιστικές (εφεξής "κώδικας ορθής πρακτικής") από το Ευρωπαϊκό Στατιστικό Σύστημα. Άρθρο 2 Καθήκοντα 1. Τα καθήκοντα του φορέα είναι τα εξής: α) να εκπονεί ετήσια έκθεση προς το Ευρωπαϊκό Κοινοβούλιο και το Συμβούλιο σχετικά με την εφαρμογή του κώδικα ορθής πρακτικής στο βαθμό που αυτό αφορά την Επιτροπή (Eurostat) και να διαβιβάζει την έκθεση αυτή στην Επιτροπή πριν να την υποβάλει στο Ευρωπαϊκό Κοινοβούλιο και το Συμβούλιο· β) να περιλαμβάνει στην εν λόγω ετήσια έκθεση αξιολόγηση της εφαρμογής του κώδικα ορθής πρακτικής στο Ευρωπαϊκό Στατιστικό Σύστημα στο σύνολό του· γ) να συμβουλεύει την Επιτροπή σχετικά με τα ενδεικνυόμενα μέτρα για τη διευκόλυνση της εφαρμογής του κώδικα ορθής πρακτικής στο βαθμό που αυτό αφορά την Επιτροπή (Eurostat) και το Ευρωπαϊκό Στατιστικό Σύστημα στο σύνολό του· δ) να συμβουλεύει την Επιτροπή (Eurostat) όσον αφορά τη δημοσιοποίηση του κώδικα ορθής πρακτικής στους χρήστες και τους παρόχους δεδομένων· ε) να συμβουλεύει την Επιτροπή (Eurostat) και την επιτροπή του στατιστικού προγράμματος για την επικαιροποίηση του κώδικα ορθής πρακτικής. 2. Ο φορέας μπορεί να συμβουλεύει την Επιτροπή και να απαντά σε ερωτήματα της Επιτροπής για θέματα τα οποία αφορούν την εμπιστοσύνη των χρηστών στις ευρωπαϊκές στατιστικές, σύμφωνα με τα καθήκοντα που ορίζονται στην παράγραφο 1. Άρθρο 3 Σύνθεση του φορέα 1. Ο φορέας αποτελείται από επτά μέλη, συμπεριλαμβανομένου του προέδρου του. Τα μέλη του φορέα ενεργούν με ανεξαρτησία. Η Επιτροπή (Eurostat) εκπροσωπείται με την ιδιότητα του παρατηρητή. 2. Τα μέλη του φορέα επιλέγονται μεταξύ εμπειρογνωμόνων με εξαιρετική ικανότητα στον τομέα της στατιστικής, εκτελούν τα καθήκοντά τους σε προσωποπαγή βάση και επιλέγονται για να παρέχουν φάσμα αλληλοσυμπληρουμένων ικανοτήτων και εμπειρίας. 3. Το Συμβούλιο, αφού ζητήσει τη γνώμη της Επιτροπής, επιλέγει τον πρόεδρο του φορέα, του οποίου το Ευρωπαϊκό Κοινοβούλιο εγκρίνει το διορισμό. Ο πρόεδρος δεν είναι εν ενεργεία μέλος εθνικής στατιστικής υπηρεσίας ή της Επιτροπής ούτε πρέπει να είχε τέτοια θέση κατά την τελευταία διετία. Το Ευρωπαϊκό Κοινοβούλιο και το Συμβούλιο, αφού ζητήσουν τη γνώμη της Επιτροπής, διορίζουν έκαστο τρία μέλη του φορέα. 4. Ο πρόεδρος και τα μέλη του φορέα διορίζονται για θητεία τριών ετών, η οποία μπορεί να ανανεωθεί άπαξ. 5. Εάν ένα μέλος παραιτηθεί πριν από τη λήξη της θητείας του αντικαθίσταται από νέο μέλος, διοριζόμενο σύμφωνα με το παρόν άρθρο, το οποίο υπηρετεί πλήρη θητεία. Άρθρο 4 Διαδικασία 1. Ο φορέας εκδίδει και δημοσιοποιεί τον εσωτερικό του κανονισμό. 2. Η ετήσια έκθεση του φορέα, η οποία αναφέρεται στο άρθρο 2 παράγραφος 1 στοιχείο α), δημοσιοποιείται, αφού υποβληθεί στο Ευρωπαϊκό Κοινοβούλιο και το Συμβούλιο. Επιπλέον, ο φορέας μπορεί να αποφασίσει να δημοσιεύσει οποιοδήποτε συμπέρασμα, μερικό συμπέρασμα ή έγγραφο εργασίας, υπό την προϋπόθεση ότι το έχει προηγουμένως ανακοινώσει στο Ευρωπαϊκό Κοινοβούλιο, το Συμβούλιο και την Επιτροπή (Eurostat) και σε οιονδήποτε άλλο εμπλεκόμενο φορέα, ο οποίος έχει την προσήκουσα δυνατότητα να απαντήσει. 3. Με την επιφύλαξη του άρθρου 287 της συνθήκης, τα μέλη του φορέα υποχρεούνται να μην αποκαλύπτουν πληροφορίες στις οποίες έλαβαν πρόσβαση μέσω διαδικασιών του φορέα, εάν ενημερωθούν από την Επιτροπή ότι οι εν λόγω πληροφορίες είναι δικαιολογημένα εμπιστευτικού χαρακτήρα ή ότι η απάντηση στη γνώμη που ζητήθηκε ή το ερώτημα που τέθηκε θα οδηγούσε στην αποκάλυψη της εν λόγω εμπιστευτικής πληροφορίας. 4. Ο φορέας επικουρείται από γραμματεία, η οποία παρέχεται από την Επιτροπή αλλά πρέπει να ενεργεί ανεξάρτητα από αυτήν. Ο γραμματέας του φορέα διορίζεται από την Επιτροπή αφού ζητηθεί η γνώμη του φορέα. Ο γραμματέας ενεργεί βάσει εντολών του φορέα. 5. Οι δαπάνες του φορέα εγγράφονται στις δημοσιονομικές προβλέψεις της Επιτροπής. Άρθρο 5 Ο ρόλος και η αποτελεσματικότητα του φορέα επανεξετάζονται τρία έτη μετά τη σύστασή του. Άρθρο 6 Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Στρασβούργο, 11 Μαρτίου 2008. Για το Ευρωπαϊκό Κοινοβούλιο Ο Πρόεδρος H.-G. PÖTTERING Για το Συμβούλιο Ο Πρόεδρος J. LENARČIČ